b'\n_START_ARTICLE_\nGlen Cook\n_START_SECTION_\nBiografija\n_START_PARAGRAPH_\nDar mokykloje Glenas Kukas ra\xc5\xa1\xc4\x97 straipsnius mokyklos laikra\xc5\xa1\xc4\x8diui. Baig\xc4\x99s mokykl\xc4\x85 tarnavo JAV kariniam j\xc5\xabr\xc5\xb3 laivyne. Po tarnybos \xc4\xafstojo \xc4\xaf Mis\xc5\xabrio universitet\xc4\x85 Kolumbijos mieste, Mis\xc5\xabrio valstijoje. Pinig\xc5\xb3 tr\xc5\xabkumas privert\xc4\x97 mesti mokslus ir i\xc5\xa1vykti \xc4\xaf Sent Luis\xc4\x85, kur t\xc4\x97vo draugas surado Kukui darb\xc4\x85 "General Motors" gamykloje. Nuobodus darbas ofise ir daugyb\xc4\x97 laisvo laiko, leido Kukui atsid\xc4\x97ti skaitymui. Perskait\xc4\x99s daugyb\xc4\x99 fantastikos knyg\xc5\xb3, nutar\xc4\x97 ir pats imtis ra\xc5\xa1ymo. 1967 metais para\xc5\xa1\xc4\x97 pirm\xc4\x85 savo darb\xc4\x85 \xe2\x80\x93 1800 puslapi\xc5\xb3 apimties "Kardas vardu Nuostabusis perlas", kuris pasak paties Kuko, buvo siaubingas._NEWLINE_Nor\xc4\x97damas i\xc5\xa1mokti ra\xc5\xa1yti u\xc5\xbesira\xc5\xa1\xc4\x97 \xc4\xaf \xc5\xa1e\xc5\xa1i\xc5\xb3 savai\xc4\x8di\xc5\xb3 trukm\xc4\x97s seminar\xc4\x85 pradedantiems ra\xc5\xa1ytojams fantastams. Seminaruose dalyvavo du kartus \xe2\x80\x93 1969 ir 1970 metais. Seminarai Kukui buvo naudingi ir jau 1970 metais jis pardav\xc4\x97 savo pirm\xc4\x85 apsakym\xc4\x85 "Silverheels". Tuose pa\xc4\x8diuose seminaruose susipa\xc5\xbeino su Karolina (angl. Carol), su kuria susituok\xc4\x97 1971 m. ir susilauk\xc4\x97 trij\xc5\xb3 s\xc5\xabn\xc5\xb3 \xe2\x80\x93 D\xc5\xbeastino, Kriso ir Maiko (angl. Justin, Chris, and Mike)._NEWLINE_Pasitrauk\xc4\x99s i\xc5\xa1 darbo "General Motors" atsid\xc4\x97jo tik ra\xc5\xa1ymui.\n_START_SECTION_\nK\xc5\xabryba\n_START_PARAGRAPH_\nPirmasis Gleno Kuko romanas "Babilono paveld\xc4\x97tojai" (angl. Heirs of Babylon) buvo i\xc5\xa1spausdintas 1972 m. Tai buvo paprastas po-apokalipsinis romanas, kuriame jaut\xc4\x97si stipri Richardo Vagnerio "Nybelung\xc5\xb3 \xc5\xbeied\xc5\xb3" \xc4\xaftaka ir koki\xc5\xb3 \xc5\xa1altojo karo metais buvo daugyb\xc4\x97. Antras romanas pasirod\xc4\x97 po nema\xc5\xbeos pertraukos, 1979 m., tai buvo magin\xc4\x97s fantastikos knyga "Vis\xc5\xb3 nakt\xc5\xb3 tamsa" (angl. A Shadow of All Night Falling). Pasak Kuko, \xc5\xa1i knyga buvo para\xc5\xa1yta dar anks\xc4\x8diau u\xc5\xbe pirm\xc4\x85 atspausdint\xc4\x85 ir aliuzij\xc5\xb3 \xc4\xaf "Nybelung\xc5\xb3 \xc5\xbeiedus" buvo dar daugiau. Magin\xc4\x97 fantastika tuo metu buvo labai populiari ir leid\xc4\x97jas sutiko i\xc5\xa1leisti knyg\xc4\x85 tik tuo atveju, jei Kukas para\xc5\xa1ys trilogij\xc4\x85. Kukas antr\xc4\x85 knyg\xc4\x85 "Tamsos vaikis" (angl. October\'s Baby) taip pat jau buvo para\xc5\xa1\xc4\x99s, o ties tre\xc4\x8dia teko pavargti. Patikin\xc4\x99s leid\xc4\x97j\xc4\x85, kad yra para\xc5\xa1\xc4\x99s visas tris knygas, s\xc4\x97do prie darbo. Tre\xc4\x8dioji knyga "Tamsos at\xc4\x97jimas" (angl. All Darkness Met) buvo para\xc5\xa1yta per dvi savait\xc4\x97s. Trilogija prad\xc4\x97jo "Tamsos imperijos" cikl\xc4\x85, kur\xc4\xaf \xc5\xa1iuo metu sudaro septyni romanai._NEWLINE_1982 m. \xc4\x97m\xc4\x97si mokslin\xc4\x97s fantastikos \xc5\xbeanro ir para\xc5\xa1\xc4\x97 roman\xc4\x85 "\xc5\xa0e\xc5\xa1\xc4\x97li\xc5\xb3 linija" (angl. Shadowline), kuris v\xc4\x97liau i\xc5\xa1augo \xc4\xaf trilogij\xc4\x85 "\xc5\xbdvaig\xc5\xbedi\xc5\xb3 gaudytojai" (angl. Starfishers). Serija buvo populiari ir leid\xc4\x97jai spaud\xc4\x97 j\xc4\x85 prat\xc4\x99sti, ta\xc4\x8diau Kukas atsisak\xc4\x97 ir para\xc5\xa1\xc4\x97 viso labo vien\xc4\x85 roman\xc4\x85 "Reidas" (angl. Passage of Arms), kuris su trilogija susij\xc4\x99s tik i\xc5\xa1 dalies. \xc5\xa0i knyga tapo viena i\xc5\xa1 geriausi\xc5\xb3 Kuko para\xc5\xa1yt\xc5\xb3 mokslin\xc4\x97s fantastikos knyg\xc5\xb3._NEWLINE_1984 m. buvo i\xc5\xa1leista knyga "Juodoji Gvardija", kuri ir i\xc5\xa1garsino ra\xc5\xa1ytoj\xc4\x85. Prad\xc5\xbeioje, leid\xc4\x97jas knyg\xc4\x85 atmet\xc4\x97, nes pasigedo bent vieno teigiamo veik\xc4\x97jo. Viename i\xc5\xa1 konvent\xc5\xb3 Kukui neoficialaus pokalbio metu pavyko \xc4\xaftikinti leid\xc4\x97j\xc4\x85 i\xc5\xa1leisti knyg\xc4\x85, nepaisant to, kad ji skiriasi nuo tuo metu "\xc4\xafprast\xc5\xb3" magin\xc4\x97s fantastikos knyg\xc5\xb3. Ni\xc5\xabrus romanas, para\xc5\xa1ytas "tamsiosios magin\xc4\x97s fantastikos" stiliumi patiko skaitytojams. Ra\xc5\xa1ytojas planavo para\xc5\xa1yti tik tris ciklo knygas, ta\xc4\x8diau spaud\xc5\xbeiamas leid\xc4\x97j\xc5\xb3 ir skaitytoj\xc5\xb3 serij\xc4\x85 prat\xc4\x99s\xc4\x97. Cikl\xc4\x85 u\xc5\xbebaigti tur\xc4\x97jo de\xc5\xa1imta knyga "Kareiviai gyvena" (angl. Soldiers Live) i\xc5\xa1leista 2000 metais. Ta\xc4\x8diau po \xc5\xa1e\xc5\xa1eri\xc5\xb3 met\xc5\xb3 duotame interviu Kukas prasitar\xc4\x97, kad planuoja para\xc5\xa1yti dar dvi "Juodosios gvardijos kronik\xc5\xb3" knygas._NEWLINE_Antrasis ciklas, atne\xc5\xa1\xc4\x99s pripa\xc5\xbeinim\xc4\x85 ra\xc5\xa1ytojui, tai magin\xc4\x97s fantastikos roman\xc5\xb3 serija apie privat\xc5\xb3 detektyv\xc4\x85 Garet\xc4\x85. Pirma serijos knyga "Sald\xc5\xbeiabalsis sidabrinis bliuzas" (angl. Sweet Silver Blues) pasirod\xc4\x97 1987 metais. Cini\xc5\xa1kas ir kandus detektyvas patiko skaitytojams, ir cikl\xc4\x85 \xc5\xa1iuo metu sudaro 14 roman\xc5\xb3. Paskutin\xc4\x97, Wicked Bronze Ambition, i\xc5\xa1leista 2013 m._NEWLINE_Naujausias Kuko prad\xc4\x97tas ciklas vadinasi "Instrumentalities of the Night", kurio pirma knyga "Nakties pagalbininkai" (angl. The Tyranny of the Night) i\xc5\xa1leista 2005 m. Antrasis ir tre\xc4\x8diasis ciklo romanai "Lord of the Silent Kingdom" ir "Surrender to the Will of the Night" pasirod\xc4\x97 atitinkamai 2007 ir 2010 m., o 2014 m. - paskutinis ciklo romanas Working the Gods\' Mischief\xc2\xa0._NEWLINE_Lietuvi\xc5\xa1kai Gleno Kuko knygas leid\xc5\xbeia leidykla "Eridanas". Yra i\xc5\xa1leistos kelios knygos i\xc5\xa1 "Juodosios gvardijos" ir "Gareto fail\xc5\xb3" cikl\xc5\xb3, bei romanas "Drakonas niekada nemiega" (angl. The Dragon Never Sleeps).'